Bejaardes 'pimpel en pers' ná plaasaanval | Maroela Media
Bejaardes 'pimpel en pers' ná plaasaanval
Willie Pistorius en sy vrou Elmarie. (Foto: Facebook/ Elmarie Pistorius)
Twee keer het rowers 'n vuurwapen teen Willie Pistorius se kop gehou en die sneller getrek, sonder dat die skoot afgegaan het. Daarna het hulle petrol oor Pistorius (79) en sy vrou, Elmarie (75), uitgegooi en gesoek na vuurhoutjies om hulle mee aan die brand te steek.
"Toe hulle die vuurwapen teen my kop hou, was ek nie bang nie, want ek weet waarheen ek gaan as my lewe eindig. Maar toe hulle die vuurhoutjies soek was dit vir my erg, want ek weet dis 'n verskriklike lyding om dood te brand," het Willie vanuit sy hospitaalbed in die Unitas-hospitaal in Centurion vertel.
Hy en sy vrou is Vrydagmiddag, op Oujaarsdag, deur drie rowers op hul plaas in die Zoutpansdrift-omgewing buite Brits oorval. Hulle boer met hoenders. Willie het 'n ernstige meswond in sy buik opgedoen en is reg oor sy lyf en kop geslaan. Sy vrou het verskeie breuke in haar gesig opgedoen en is ook herhaaldelik met 'n geweerkolf geslaan. Die rowers het ook twee blikkies Doom in die egpaar se gesigte uitgespuit, wat hul oë beskadig het.
"Ons het vreeslike groot traliehekke. Die mans het my van anderkant die hek genader en gesê hulle wil graag hoenders koop, maar dat hulle eers die hoenders wil sien," sê Willie oor die dag toe hulle aangeval is. "Dit was omtrent 15:00 gewees. Toe ek die hek oopmaak, oorval hulle my."
Die egpaar se hande is albei met toue vasgebind.
"Hulle het ons baie gemartel en aanhoudend geslaan. Ons is pimpel en pers. Hulle het twee keer die 9 mm teen my kop gedruk en die sneller getrek, maar niks het gebeur nie. Toe gooi hulle twee liter petrol oor ons uit en begin soek na vuurhoutjies."
Toe die drie boosdoeners nie vuurhoutjies in die hande kry nie, is hulle die huis in, op soek na geld en wapens.
"Hulle het alles omgekeer en flenters gesny. Hulle is uiteindelik met al ons kontant (ongeveer R2 000) daar weg."
Toe die boewe weg is, kon Willie daarin slaag om homself en sy vrou los te wikkel en hulp te ontbied. "Hulle het gelukkig die tweerigtingradio agtergelaat. Ons het 'n boodskap uitgestuur en binne minute was daar omtrent 30 mense op die plaas om te help."
Die Pistorius-egpaar is na die hospitaal gehaas waar hulle albei noodoperasies moes ontvang om hul lewens te red. Hulle sterk nog in die hospitaal aan.
"Ons is bang om weer terug te gaan plaas toe, maar weet nie wat anders om te doen nie." Volgens Willie het hulle nie die verdagtes geken nie, maar hulle was uiters arrogant gewees.
Hy sê wel hulle is dankbaar vir die baie goeie vriende en bure wat hulle gehelp en ondersteun het. "Dit is in tye soos dié dat jy besef hoeveel vriende jy het."
Lt.kol. Amanda Funani, woordvoerder van die polisie in Noordwes, het die voorval bevestig en sê die polisie ondersoek twee sake van poging tot moord en roof. Niemand is egter nog in verband met die voorval aangekeer nie.
Ma hou kop toe kapers op gesinsmotor losbrand
Parlement móét werk voortsit – Steenhuisen
Mike Bolhuis ,kry mense om daar te gaan nly by ou oom en tannie
Jy kan nie meer 'n besigheid waar jy lewende hawe verkoop op 'n plaas bedryf nie! Jou lewe is meer werd.
Onbekende persone en hulle weet julle verkoop hoenders? Begin by julle eie werkers soek, want hulle het inligting deur gegee. Mens berdryf ook nie besighede van jou perseel af nie dis moeilikheid soek.